Kavinės pasakoja miestą: kūrybinė kelionė po senąjį Vilnių

Pamokos tema - pirmosios Vilniaus kavinės: miesto kultūra ir visuomenė.
Klausimas: Kokias istorijas galėtų papasakoti pirmosios Vilniaus kavinės?
Temos BUP: Lietuvių kalba ir literatūra (C2. Kuria tinkamos struktūros tekstus, rašo taisyklinga ir stilinga kalba); istorija (D2. Istorinio pasakojimo kūrimas; modernusis pasaulis ir masinės kultūros radimasis XIX–XX a. pr.; tarpukario kultūrinis gyvenimas: tarp laisvės ir suvaržymų; visuomenės tarp kapitalizmo ir komunizmo). 
Tikslas: Ištirti pirmųjų Vilniaus kavinių kultūrinį ir visuomeninį kontekstą, išanalizuoti pasirinkto laikotarpio miesto visuomenės ir kultūros bruožus ir sukurti trumpą kūrybinį tekstą.
Uždaviniai:
1. Keliaujant „Neakivaizdinio Vilniaus“ maršrutu „Istorinės miesto kavinės: Išburti Vilnių kavos puodelyje“ susipažinti su pirmųjų Vilniaus kavinių istorija bei jų reikšme miesto kultūriniam gyvenimui ir visuomenei. 
2. Išanalizuoti pasirinkto istorinio laikotarpio Vilniaus visuomenės bruožus, žmonių bendravimo kultūrą ir laisvalaikio bruožus. 
3. Sukurti trumpą pasakojimą, remiantis pasirinktos kavinės egzistavimo laikotarpio istoriniu kontekstu ir ją užrašyti.
4. Pristatyti savo kūrybinį darbą mažoje grupėje, argumentuoti kūrybinius sprendimus ir tobulinti tekstą pagal gautą grįžtamąjį ryšį. 
5. Pristatyti galutinį kūrinį klasei.
Kompetencijos: pažinimo, komunikavimo, kultūrinė, kūrybiškumo, socialinė, emocinė ir sveikos gyvensenos.
Priemonės: rašymo priemonės, sąsiuviniai, mobilieji telefonai arba planšetės, refleksijos lapai.
Vertinimas: formuojamasis.
Metodai: ėjimas „Neakivaizdinio Vilniaus“ maršrutu „Istorinės miesto kavinės: Išburti Vilnių kavos puodelyje“, patyriminis mokymas, aplinkos analizė, kūrybinis rašymas, diskusija, refleksija, informacijos paieška bei analizė, grupinis darbas.
Vieta: Šv. Jono g. 5, Vilnius.
Klasė: 9–12.
Veiklos: Mokiniai dalyvauja ekskursijoje po istorines Vilniaus kavines, analizuoja miesto kultūrinę aplinką ir skirtingų istorinių laikotarpių bruožus, savarankiškai renka informaciją apie pasirinktą laikmetį ir visuomenę. Vėliau kuria trumpą pasakojimą pasirinktos kavinės kontekste. Kūrybiniai darbai pristatomi mažose grupėse, aptariami, tobulinami ir skaitomi klasei.
Įtrauktis: SUP mokiniams suteikiama papildoma mokytojo pagalba, aiškesnės užduoties gairės ir galimybė dirbti poroje arba su stipresniu mokiniu. Esant poreikiui, leidžiama rinktis mažesnės apimties tekstą arba dialogo formą. Kūrybinės užduoties atlikimui gali būti pateikiami papildomi klausimai, padedantys struktūruoti istoriją.
PAMOKOS PLANAS
ĮVADAS (20 min)
Mokytojas pristato pamokos tikslą, temą, veiklas.
Mokytojas inicijuoja diskusiją: 
· Kokie buvo pagrindiniai Vilniaus visuomenės, kasdienio gyvenimo ir kultūros bruožai skirtingais istoriniais laikotarpiais: 
· kai Lietuva buvo Rusijos imperijos sudėtyje; 
· Tarpukario laikotarpiu – Lietuvos respublikos laikais;
· Sovietų okupacijos metais ankstyvuoju, viduriniuoju ir vėlyvuoju laikotarpiu?
· Kokiais būdais galima rasti patikimos ir tikslios informacijos apie pasirinktą istorinį laikotarpį, ypač apie to meto žmonių gyvenimą, kultūrą ir miesto aplinką? 
· Kaip atrasti įkvėpimą ir suformuluoti originalią idėją pasakojimui ar kūrybiniam rašymui apie pasirinktą laikotarpį? 
· Kokias kūrybinio rašymo technikas galima taikyti kuriant istorinį pasakojimą, personažus ir atmosferą? 
Mokytojas apibendrina mokinių mintis ir primena trumpo pasakojimo struktūrą (įžanga, veiksmo užuomazga, veiksmo vystymas, kulminacija, pabaiga).

MOKYMOSI VEIKLOS (3 val.)
Mokiniai kartu su mokytoju keliauja „Neakivaizdinio Vilniaus“ maršrutu „Istorinės miesto kavinės: Išburti Vilnių kavos puodelyje“. Ekskursijos metu klausosi audiogido apie kavinių istoriją, lankytojus, to laikmečio atmosferą, stebi aplinką, architektūrą, individualiai fiksuoja įdomias detales ir idėjas būsimiems kūrybiniams darbams.
Po ekskursijos mokytojas pristato kūrybinio rašymo užduotį. Mokiniai pasirenka vieną, labiausiai patikusią istorinę kavinę ir konkretų laikotarpį. Užduoties tikslas – sukurti trumpą pasakojimą, istoriją, kuri galėjo vykti toje vietoje pasirinktu istoriniu metu. 
Mokytojas, jeigu reikia, pateikia galimas kūrybos kryptis. Mokiniai gali kurti istoriją apie slaptą tarpukario susitikimą kavinėje, menininkų diskusiją apie kūrybą, studentų pokalbį sovietmečiu, žmogų, pirmą kartą atvykusį į Vilnių, padavėjo žvilgsnį į lankytojus arba skirtingų socialinių sluoksnių susidūrimą vienoje erdvėje. Taip pat gali būti kuriamos istorijos apie miesto pokyčius, cenzūrą, laisvės troškimą, draudžiamus pokalbius ar kasdienį žmonių gyvenimą.
Mokiniai individualiai atlieka užduotį pasirinktoje erdvėje per paskirtą laiką (kavinėje, bibliotekoje, parke) - savarankiškai ieško papildomos informacijos apie pasirinktą laikotarpį ir tuometinę Vilniaus visuomenę, kuria istoriją ir ją užrašo. 
Baigę kūrybinį darbą, mokiniai suskirstomi į mažas grupes po 4-7 mokinius. Kiekvienas perskaito savo sukurtą tekstą. Klausytojai užduoda klausimus apie istorijos laikotarpį, veikėjus, atmosferą ir pateikia pasiūlymus, kaip tekstą sustiprinti arba pagilinti istorinį kontekstą. Po aptarimo mokiniai patobulina savo kūrybinį darbą ir pasiruošia galutiniam kūrinio skaitymui klasei. 
APIBENDRINIMAS IR REFLEKSIJA (20 min)
Mokiniai perskaito savo pasakojimus visai klasei. Klausytojai ir mokytojas užduoda klausimus apie pasakojimą.
Pamokos pabaigoje mokytojas išdalina refleksijos lapus ir kviečia kiekvieną mokinį užpildyti lapą raštu.

